[Video] Reuseslang bring rooibok op | Maroela Media
Deur Landi Malan
'n Video doen die ronde op sosiale media wat wys hoe 'n reuseluislang 'n rooibok opbring toe 'n slangvanger naby hom kom.
Arthur Roden, die slangvanger in die video, het aan Maroela Media gesê dat slangvangery sy stokperdjie is.
"Ek is verlede Dinsdag uitgeroep na die plaas waar hulle besig was met ontbossing en het gesien hoe die luislang die bokkie insluk," het Roden gesê. Volgens Roden is hy uitgeroep omdat die boer, Jaco Kotze, gesê het hulle al 'n paar van hulle rooibokkies só verloor het. Die plaas is tussen Groblersdal en Marble Hall in Limpopo.
Roden het gesê die ooitjie was nog nie heeltemal volwasse nie. "Die boere in die omgewing boer onder meer met swartrooibokke en soos ek verstaan was die bokkie 'n hele paar rand werd," het Roden verduidelik.
Toe Roden nader aan dié 3,9 m luislang kom en aan hom vat het die slang begin om die rooibok op te bring. "Hy het dit gedoen om homself ligter te maak sodat hy vinniger kan wegkom," het Roden gesê.
Volgens Roden het hulle die slang by Bushfellows Game Lodge gaan vrylaat. "Die ander boere in die omgewing boer meestal so hulle wil nie dié slange op hul plase hê nie," het Roden gesê.
Roden het gesê indien die slang nie die rooibok opgebring het nie, die "maaltyd" hom waarskynlik vyf tot ses maande sou kon hou.
Dis omdat julle hom pla dat dit gebeur.
Genade! Hoop hulle het maar sy maaltyd saam gevat waar hy nou vrygelaat is sodat hy dit verder rustig kan … hmmm insluk?
Natuurkundiges se mens moenie inmeng nie maar vir my is dit moeilik om NIE in te mens as ek bv sien 'n leeu gaan 'n bokkie vang nie. Ek sou NOOIT 'n kamera kon vashou en die toneel fotografeer waar een dier 'n ander doodmaak nie. En dan wys die fotograaf baie keer die ontstellende vrees en angs wat op die bokkie se gesig en oe is.